Diari Oficial de la Generalitat Valenciana


Sumari del DOGV 8180, del 29-11-2017 (2017/10985)

RESOLUCIÓ de 7 de novembre de 2017, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 40/14-AIA Alacant.
-------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8180

Data del DOGV
:   29-11-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/10397


Data del document
:   07-11-2017

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * impacte ambiental

RESOLUCIÓ de 7 de novembre de 2017, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 40/14-AIA Alacant. [2017/10134]  
De conformitat amb l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'impacte ambiental, el qual estableix la publicació en el Diari Oficial de la Generalitat Valenciana de la declaració d'impacte ambiental, resolc:  
  
  
Publicar en el Diari Oficial de la Generalitat Valenciana la declaració d'impacte ambiental corresponent a l'expedient 40/14-AIA Alacant.  
  
  
«Declaració d'impacte ambiental  
Expedient: 040/0606-DOD  
Projecte: Heliport en l'hospital general d'Alacant  
Òrgan promotor: Conselleria de Sanitat  
Òrgan substantiu: Direcció General de Transports i Logística  
Localització: Terme municipal d'Alacant  
  
Descripció del projecte  
1. Objecte del projecte  
L'objecte del projecte és l'adequació de l'heliport existent en l'hospital general d'Alacant per a utilització diürna i nocturna i ús sanitari, atés que la instal·lació actual no compleix els criteris de la normativa aplicable (ja que no disposa d'una àrea de seguretat lliure d'obstacles) i estar prevista la remodelació de l'aparcament existent, que preveu realitzar una construcció en altura.  
2. Descripció de les característiques més rellevants de l'actuació prevista   
L'heliport s'ubicarà sobre la coberta del nou aparcament projectat, dins de la mateixa parcel·la de l'hospital, i arribarà a la cota de 9,7 m sobre el terreny.   
L'heliport s'ubicarà sobre una llosa rectangular de mesures 45,5x46 m. En esta llosa s'ubica la plataforma de l'heliport amb una FATO circular de diàmetre 20 m, rodejada d'una àrea de seguretat de 34,26 m de diàmetre.  
  
Tramitació administrativa  
1. Actuacions de l'avaluació d'impacte ambiental  
En data 19 de maig de 2011, es rep en el Servei d'Avaluació d'Impacte Ambiental una sol·licitud de sotmetiment del projecte a avaluació d'impacte ambiental. En data 20 d'octubre de 2011 l'òrgan ambiental, després de consultar les administracions públiques afectades i les persones interessades, va determinar l'abast de l'estudi d'impacte ambiental (expedient 084/3377-HWR).  
La Direcció General de Transports i Logística de la Conselleria d'Infraestructures, Territori i Medi Ambient va sotmetre el projecte bàsic i l'estudi d'impacte ambiental «de l'heliport en l'hospital general d'Alacant» a informació pública mitjançant la publicació en el DOGV núm. 6815, de 10 de juliol de 2012, durant un termini de 30 dies hàbils.  
  
Simultàniament, s'ha consultat al Servei de Protecció i Control Integrat de la Contaminació, atés que la resta d'informes emesos per les administracions públiques afectades consultades en la fase de determinació de l'abast de l'estudi d'impacte ambiental eren concloents. Este informe s'arreplega en l'epígraf següent.  
En data 16 de novembre de 2012, la Direcció General de Transports i Logística tramet el certificat del resultat de la informació al públic, el projecte bàsic i l'estudi d'impacte ambiental «de l'heliport en l'hospital general d'Alacant», a fi que es formule la declaració d'impacte ambiental. Segons consta en el certificat emés, no s'han presentat al·legacions al projecte ni a l'estudi d'impacte ambiental.  
  
2. Consultes  
No s'han realitzat consultes al Servei de Paisatge ni a l'Ajuntament d'Alacant, pel fet de ser concloents els seus informes en la fase prèvia de determinació de l'amplitud i nivell de detall de l'estudi d'impacte ambiental. Sí que s'ha realitzat una consulta sobre el contingut de l'estudi acústic al servei de Protecció i Control Integrat de la Contaminació. En data 10 de juliol de 2012 es rep contestació, que es pronuncia en els termes següents:  
«[...] En casos excepcionals, quan la regulació vigent no ho establisca de manera expressa, l'autoritat competent per raó de la matèria a què pertanga la font generadora del soroll o de les vibracions, amb un informe previ de la conselleria competent en medi ambient pot exceptuar l'aplicació dels nivells màxims de pertorbació a tot el projecte o a una part, i es poden establir altres nivells màxims específics sempre que es garantisca la utilització de la millor tecnologia disponible». Per tant, este servei considera que l'heliport de l'hospital general d'Alacant a causa del seu caràcter d'interés general (servei mèdic d'emergència) i pel seu caràcter puntual (una operació per setmana en aproximació i enlairament) pot exceptuar-se de l'aplicació dels nivells màxims de pertorbació establits en la Llei 7/2002».  
  
  
Afectacions legals  
L'heliport s'ubicarà en l'hospital general d'Alacant, ubicat en el nucli urbà d'Alacant. No hi ha afectacions ambientals ni legals en els terrenys en què està prevista l'actuació. Tant els terrenys afectats per la construcció com els afectats pel sobrevol de les trajectòries, estan fora de qualsevol espai natural protegit.  
  
  
Consideracions ambientals  
No s'ha realitzat un estudi exhaustiu d'alternatives d'ubicació ja que ve condicionat per la presència de les instal·lacions de l'hospital.  
  
1. Identificació, descripció i valoració dels impactes més rellevants  
  
Els valors ambientals de l'àmbit d'actuació són nuls, ja que és un terreny antropitzat ubicat en la coberta de l'aparcament, en plena ciutat. Les instal·lacions no es troben pròximes a cap espai protegit.  
  
Durant la fase de funcionament l'impacte ambiental més gran és l'augment dels nivells de soroll, encara que per tractar-se d'un servei d'urgències i d'un ús molt puntual, s'exceptua del compliment dels nivells sonors màxims establits en la Llei 7/2002, de 3 de desembre, de la Generalitat Valenciana, de protecció contra la contaminació acústica. Com a millors tècniques disponibles s'ha optat per l'elecció dels helicòpters més idonis per a disminuir els nivells sonors.  
2. Establiment de mesures correctives i/o protectores  
L'estudi d'impacte ambiental estableix, entre altres:  
- La gestió dels residus generats en la fase de construcció a través d'agents autoritzats.  
- Inspecció i eventual neteja de canaletes, arquetes i superfície de l'heliport.  
- Inspecció i eventual reparació de fugues del sistema d'extinció d'incendis.  
3. Seguiment ambiental  
Correspon a la Direcció General de Transports i Logística el seguiment i la vigilància del compliment de la declaració d'impacte ambiental.  
  
Consideracions jurídiques:  
1. El projecte examinat constitueix un dels supòsits fàctics en què resulta preceptiva la formulació d'una declaració d'impacte ambiental, abans de la resolució administrativa que s'adopte per a l'aprovació definitiva d'aquest, segons es desprén de l'article 5é. de la Llei d'impacte ambiental i concordants del seu Reglament, annex I, apartat 8.b del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament d'impacte ambiental, modificat pel Decret 32/2006, de 10 de març, del Consell de la Generalitat.  
  
2. En l'expedient s'han observat els tràmits previstos en el Decret 162/1990, del 15 d'octubre, del Consell de la Generalitat Valenciana pel qual s'aprova el Reglament d'impacte ambiental, i en la Llei 2/1989, de 3 de març, de la Generalitat Valenciana i en les altres disposicions aplicables.  
3. L'article cinqué del Decret 162/1990, del 15 d'octubre, del Consell de la Generalitat Valenciana pel qual s'aprova el Reglament per a l'execució de la Llei 2/1989 d'impacte ambiental, atribueix la competència a l'òrgan ambiental, per a la declaració d'impacte ambiental dels projectes a què s'aplique esta llei.  
4. L'article 16 del Decret 85/2013, de 28 de juny, del Consell, pel qual s'aprova el Reglament orgànic i funcional de la Conselleria d'Infraestructures, Territori i Medi Ambient, atribueix a la Direcció General d'Avaluació Ambiental i Territorial la competència sobre l'avaluació ambiental estratègica i de projectes.  
Per tot això, formule la següent:  
  
Declaració d'impacte ambiental  
  
Primer  
Estimar acceptable, només als efectes ambientals i sense perjudici de l'obtenció prèvia de les autoritzacions sectorials aplicables, el «projecte d'heliport en l'hospital general d'Alacant» sempre que es desenvolupe amb les previsions de l'estudi d'impacte ambiental.  
  
Segon  
Notificar a les parts interessades que, contra esta resolució, atés que no és un acte definitiu en via administrativa, no es pot interposar cap recurs, la qual cosa no és inconvenient perquè puguen utilitzar-se els mitjans que en defensa del seu dret i dels seus interessos consideren pertinents.  
  
Tercer  
Publicar en el Diari Oficial de la Generalitat Valenciana esta declaració d'impacte ambiental, d'acord amb el que disposa l'article 28 del Decret 162/1990, de 15 d'octubre, del Consell de la Generalitat Valenciana, modificat pel Decret 32/2006, de 10 de març, del Consell de la Generalitat, pel qual s'aprova el Reglament per a l'xecució de la Llei 2/1989, de 3 de març, d'impacte ambiental.  
  
  
València, 31 de març de 2014.- El director general d'Avaluació Ambiental i Territorial: Juan Giner Corell.»  
  
València, 7 de novembre de 2017.- El director general de Medi Natural i d'Avaluació Ambiental: Antoni Marzo i Pastor.